ועדת הכספים, כנסת 20, פרוטוקול מספר 703, 2017-05-16 11:50

משה גפני: אני מחדש את ישיבת הוועדה.

משה גפני: אנחנו ממשיכים את הדיון בקביעת חברת נת"ע כ"גוף אחר", בסעיפים (2ב) ו-22א; קביעת חברת "נתיבי איילון" בע"מ כ"גוף אחר" – סעיפים 22(2ב) ו-22א.

משה גפני: שלחתם לנו את הפרויקטים.

משה גפני: מי מציג את זה?

<הילה הדר: אפתח ואחר כך חברי, עורכת-דין הילה הדר, משרד התחבורה.

<הילה הדר: אז אנחנו מבקשים להביא בפניכם נתונים, כפי שביקשתם בישיבה הקודמת.

<הילה הדר: רק אפתח ואומר, שפרויקט תשתית ציבורית מחייב הליך תכנון מסודר בפני רשויות התכנון לפי דין.

<הילה הדר: הליך הזה כולל הגשת תוכנית, שמיעת התנגדויות, אישור התוכנית כולל הוראות הפקעה, הקצאת תקציב, אישור ממשלה, ועדה מייעצת, החלטת שר, פרסום פומבי ברשומות ומתן הודעות אישיות.

<הילה הדר: ועל מנת להוציא לפועל תוכנית מאושרת, נדרש לטפל בביצוע ההפקעה כפי שהיא אושרה.

<הילה הדר: הטיפול הזה נדרש להיעשות באמצעות זרוע ביצוע של הממשלה, ולענייננו זו חברה ממשלתית.

<הילה הדר: פקודת הקרקעות קובעת ששר התחבורה רשאי להרשות - - -

משה גפני: אל תחזרי על זה.

משה גפני: דנו על זה בישיבה הקודמת.

<הילה הדר: זה רק תמצות של - - -

משה גפני: כן, בסדר, אנחנו יודעים.

משה גפני: מה שאנחנו מבקשים לדעת: מה זה הפרויקטים ששלחתם אלינו?

משה גפני: שמישהו יסביר.

<הילה הדר: אוקיי, הבקשה שלנו היא לאשר "גוף אחר", בהתאם לאותן - - -

משה גפני: מה זה הפרויקטים שאותם שלחתם אלינו?

<עוזי לוין: עוזי לוין, סמנכ"ל בחברת "נתיבי איילון".

משה גפני: בבקשה.

<עוזי לוין: נציג מספר פרויקטים בחברה.

<עוזי לוין: הפרויקט הראשון זה פרויקט נתיבים מהירים.

<עוזי לוין: זה פרויקט שאורכו 110 ק"מ.

<עוזי לוין: הוא משלב חניוני "חנה וסע" בראשון לציון בהיקף של 3,500 מקומות חניה; "חנה וסע" בשפיים בהיקף של 6,700 מקומות חניה.

<עוזי לוין: שתכליתו בסופו של דבר נתיבים מהירים שישמשו לתחבורה ציבורית ול"שאטלים", קווים ייעודיים למרכזי הביקוש בתל אביב.

<עוזי לוין: לצורך הפרויקט הזה אנחנו נדרשים להפקעה בהיקף של 330 חלקות, סדר גודל של כ-900 דונם מופקעים.

משה גפני: למי שייכים החלקות האלה?

משה גפני: לאנשים פרטיים או לגופים ציבוריים?

<עוזי לוין: גם וגם.

<עוזי לוין: חלק מהקרקעות אלה קרקעות של רמ"י, שהוקצו כקרקעות חקלאיות לטובת קיבוצים ואחרים, בחלקם המכריע.

<עוזי לוין: ובחלקם קרקעות גם של אנשים פרטיים.

<עוזי לוין: השתדלנו למזער ככל שאפשר את - - -

משה גפני: מה עשיתם עם האנשים הפרטיים?

<עוזי לוין: יש תהליך ארוך מאוד, גם סטטוטורי וגם של פיצויים.

<עוזי לוין: קודם כול, כל הדרכים האלה אושרו על-ידי מוסדות התכנון, בתהליך של גם ירידת ערך - - -

משה גפני: כן, זה נאמר.

משה גפני: אני מבין.

משה גפני: לא הייתם באים בלי שהיה אישור לכך.

משה גפני: אבל אני שואל: מה עשיתם עם האנשים הפרטיים?

משה גפני: פיציתם אותם?

משה גפני: מה עשיתם אותם?

<עוזי לוין: כן.

<עוזי לוין: ישבנו עם האנשים הפרטיים, תהליך של משא ומתן, פיצויים מוסכמים.

<עוזי לוין: הכול עבר תהליך של בקרה של שמאי מקרקעין.

מיקי לוי: כשאתם באים לכאן זה אחרי שהאנשים הפרטיים – רמ"י, בסדר, זה קרקעות מדינה שניתנו לתקופת מה לאותם קיבוצים, מושבים, אפילו מועצות מקומיות או עיריות כאלה או אחרות.

מיקי לוי: שייכים למדינה.

מיקי לוי: זה קל.

מיקי לוי: עניינינו כאן בוועדה, ונשלחנו הנה כדי להגן על הציבור.

מיקי לוי: אנחנו רוצים להיות בטוחים שההליך שנעשה טרם ההגעה שלכם הנה מוצה.

מיקי לוי: אני כל הזמן כירושלמי, אני אומר לכם את זה ואמרתי לכם את זה גם בפעם הקודמת: סיבוב מוצא, שבסוף לא משנה, הוא פוצה, אבל הוא ניהל מאבק איתנים.

מיקי לוי: אלה קרקעות פרטיות, היה פעם סיבוב קשה מאוד עם תאונות דרכים, וטוב עשתה המדינה שלקחה את הקרקעות, אבל מגיע לו פיצוי הולם.

מיקי לוי: ענייננו כאן להיות בטוחים שאתם מגיעים עם הרשימה, כל ההליך הזה של הפיצוי עבור אותם אזרחים בעלי קרקעות, מוצה, נחתם, שולם, הכול.

מיקי לוי: זה מה שאני מבקש.

מיקי לוי: להיות רגוע עם העניין הזה.

מיקי לוי: אני אומר את זה בכוונה, כי אני רוצה שזה ייכנס לפרוטוקול.

<שגיב חנין: אני רוצה להשיב, עורך-דין שגיב חנין, יועץ משפטי מטעם "נתיבי איילון".

<שגיב חנין: יש שני סוגי פיצוי: פיצוי ראשון, והוא הפיצוי העיקרי, הוא פיצוי בגין התוכנית.

<שגיב חנין: אם התוכנית פגעה במקרקעין, גרמה לירידת ערך, יש פיצוי שמוסדר בחוק התכנון והבנייה, סעיף 197 לחוק התכנון והבנייה.

<שגיב חנין: את הפיצוי הזה ניתן לתבוע שלוש שנים ממועד אישור התוכנית.

<שגיב חנין: הפרויקט הזה הוא פרויקט רחב מאוד, יש הרבה תוכניות, אושרו במועדים שונים.

<שגיב חנין: ככל שהוגשה תביעה, התביעה הזאת מתבררת, או נחתמו הסכמי פיצויים, הדברים מתנהלים.

<שגיב חנין: לי לא ידוע היום על תביעות פתוחות.

מיקי לוי: כדי להבהיר: אם יש לי חנות או Mall בצמוד לנתיבי איילון, ואני חושב שהגישה נפגעה, יש לי שלוש שנים להגיש תביעה?

<שגיב חנין: כן, שלוש שנים.

<שגיב חנין: ואם אתה מפספס את המועד, אתה יכול לפנות לשר הפנים לבקשה להארכת מועד.

<שגיב חנין: זה פיצוי ראשון, זה הפיצוי העיקרי.

משה גפני: אוקיי.

<שגיב חנין: הפיצוי השני הוא פיצוי בגין ההפקעה.

<שגיב חנין: למה אני אומר פיצוי עיקרי ופיצוי משני?

<שגיב חנין: הפיצוי העיקרי הוא: הקרקע הייתה למשל בייעוד חקלאי, שונתה לייעוד דרך.

<שגיב חנין: 90% מהפגיעה בקרקע זה הפיצוי שדיברנו עליו, פיצוי בגין ירידת הערך, סעיף 197.

<שגיב חנין: 10% מהפיצוי זה בגין ההפקעה עצמה, תפיסת החזקה.

<שגיב חנין: זה פיצוי שניתן יהיה לתבוע אותו לאחר שהקרקע תופקע.

<שגיב חנין: הקרקע הזו לא הופקעה עוד, אנחנו כאן לפני - - -

משה גפני: כן, אמרתם את זה.

משה גפני: השאלה האם הגעתם עם בעלי הקרקעות הפרטיים להסכמה?

משה גפני: האם יש תביעות בבתי-משפט?

משה גפני: איפה אנחנו עומדים עם זה?

<עוזי לוין: כל מקרה הוא שונה, כל מקרה הוא לגופו.

<עוזי לוין: אנחנו בתהליכים לגבי כל מקרה ומקרה באופן - - -

משה גפני: ומה?

<שגיב חנין: לי לא ידוע על תביעות.

משה גפני: טוב, הלאה.

משה גפני: מה עוד?

<עוזי לוין: שלב ב' של הפרויקט הזה הוא מראש העין דרך כביש 5 עד למחלף גלילות בואכה תל אביב באותה מידה.

<עוזי לוין: ויש פה סקירה של פרויקטים נוספים שמתבצעים בחברה: מחלף רב-מכר.

<סאלי גליצנשטיין: זה פרויקט מאוד מאוד חשוב.

משה גפני: מי מדברת?

<סאלי גליצנשטיין: סאלי גליצנשטיין, ראש אגף תקציבים ב"נתיבי איילון".

<סאלי גליצנשטיין: מחלף הרב-מכר זה מחלף על כביש 2, שאמור לשחרר עד 15,000 יחידות דיור.

<סאלי גליצנשטיין: בשלב הראשון שלו הוא אמור לשחרר כ-3,000, ובשלב השני הוא אמור לשחרר עוד 12,000.

<סאלי גליצנשטיין: בגדול הפרויקט כבר סיים תכנון מפורט.

<סאלי גליצנשטיין: זאת אומרת, שאם היינו מסיימים עם ההליך ההפקעות, יכולנו מחר בבוקר לצאת לפרסם מכרז.

<סאלי גליצנשטיין: הפרויקט הזה הוא בעצם להתחיל לשווק את יחידות הדיור.

<סאלי גליצנשטיין: כולנו מכירים את המצוקה שבה אנחנו נמצאים, בטח במרכז הארץ, בטח ליד הרצליה, מה שהופך את ההפקעות בפרויקט הזה להליך מאוד מאוד קריטי.

<סאלי גליצנשטיין: וכרגע אנחנו בעצם לא יכולים להתחיל עם ההליך הפיזי של, כמו שהוא אמר, ירידת ערך, מרגע שאושרה התוכנית התחילו במשא ומתן ושילמו פיצויים - - -

משה גפני: הם דיברו אתי מהדיור, הם אמרו שזה חשוב להם, בכלל שהולכים לבנות שם.

<אליצח דמבינסקי: אליצח מ"נתיבי איילון".

<אליצח דמבינסקי: וההפקעה פה היא הפקעה של שטחים חקלאיים.

משה גפני: לא, אבל זה הולך לבנייה, הולכים לבנות שם?

<אליצח דמבינסקי: כן.

<נטע בורד דקל: אלפי יחידות דיור שהולכות להשתחרר ברגע שנקדם את זה.

<נטע בורד דקל: הכנת הביצוע של המחלף היא תנאי סטטוטורי ליחידות הדיור.

<נטע בורד דקל: ולכן יחידות הדיור תקועות, כי אי-אפשר - - -

משה גפני: מה יוריד בסוף את מחירי הדיור – אם נשחרר פה, אם נעשה מס על דירה שלישית?

<נטע בורד דקל: הכול ביחד.

משה גפני: הכול ביחד.

משה גפני: הלאה, בבקשה.

<עוזי לוין: זה כלים שלובים.

משה גפני: רגע, מה הנתיבים המהירים פה?

<עוזי לוין: עברנו על זה.

<עוזי לוין: הצגנו את זה.

<עוזי לוין: אנחנו במחלף רב-מכר שהוצג עכשיו, הפרדה מפלסית.

<אליצח דמבינסקי: שאלה בעצם פרויקטים בטיחותיים של הפרדת מפגש כביש-מסילה.

משה גפני: אוקיי.

משה גפני: טוב.

<סאלי גליצנשטיין: יותר מפרויקטים בטיחותיים, אני לא יודעת אם אתה מכיר את לוד ורמלה, אנשים לא יכולים לצאת מתוך היישוב החוצה.

<סאלי גליצנשטיין: זה גם אמור לשחרר תנועה בתוך היישובים.

<עוזי לוין: אותו הדבר לוד.

<נטע בורד דקל: לוד – הפרדה מפלסית בין מסילה לבין כביש, למנוע את המפגע התחבורתי.

משה גפני: ההפקעה היא מה במקרה הזה?

משה גפני: פרטיים גם?

<סאלי גליצנשטיין: פה הרוב זה בתים פרטיים.

<סאלי גליצנשטיין: יש סוג של משא ומתן עם ראש העיר.

<סאלי גליצנשטיין: הרי זה בניינים מאוד מאוד ישנים, אלה שכונות מאוד מאוד קשות בלוד, והמטרה שלו זה לעשות סוג של פינוי-בינוי.

<סאלי גליצנשטיין: אז הוא מקווה שעם הפיצויים שהוא יקבל עבור אותם בניינים שהולכים להרוס כאן, לבנות מגדלים - - -

משה גפני: הלאה.

משה גפני: רשימת הפרויקטים שיידרשו בהם הפקעות.

<סאלי גליצנשטיין: פשוט כדי לא לעייף אתכם לא שמנו שקף לכל - - -

משה גפני: לגבי העייפות, קיבלנו החלטה שלא מתעייפים.

משה גפני: במיוחד לא שיש הפקעות.

<סאלי גליצנשטיין: אוקיי.

<סאלי גליצנשטיין: אז פעם הבאה נציג לכם שקף-שקף, אין בעיה.

<אליצח דמבינסקי: בגדול אם נעשה סקירה, אז יש את ההפרדה המפלסית 131, שזה בעצם הפרדה מפלסית באזור שכונת ג'ואריש.

<סאלי גליצנשטיין: היום אנחנו מבצעים פרויקט שנקרא הפרדה מפלסית 132 ליד שכונת ג'ואריש.

<סאלי גליצנשטיין: יש בצמוד אליה הפרדה מפלסית, שאנשים פשוט עוברים, חוצים את המסילה ברגל.

<סאלי גליצנשטיין: ואם לא נעשה שם הפרדה מפלסית מסודרת, שתתחבר אל אותה הפרדה מפלסית 132, זה פשוט סכנת נפשות.

משה גפני: טוב.

<שגיב חנין: ההפרדה שם היא מפגש מסילה-כביש המוגדר המסוכן ביותר בארץ, ההפרדה הזאת.

<סאלי גליצנשטיין: ילדים רצים שם.

<סאלי גליצנשטיין: ממש ככה.

<סאלי גליצנשטיין: בתור אחת שנוסעת ברכבת רחובות–תל אביב.

<סאלי גליצנשטיין: כביש 200 לוד זה פרויקט שאמור לשווק 11,000 יחידות דיור, ולחזק את אזור התעשייה של לוד.

<סאלי גליצנשטיין: פרויקט לדעתי מהמעלה הראשונה באזור הזה.

<אליצח דמבינסקי: שני הבאים זה הפרדות מפלסיות שעיקרן פרויקטי בטיחות.

<קריאה: 210 ו-125 - - -

<אליצח דמבינסקי: כן, ציר שלבים שהוא תחבורה ציבורית ומענה לקו אדום.

<אליצח דמבינסקי: הגענו לגשר השלושה, שזה חיבור אזורי תעסוקה ומגורים.

<אליצח דמבינסקי: זה פרויקט חשוב.

<אליצח דמבינסקי: חיבור מתחם עתידים לכביש 4, שזה חיבור של אזור תעסוקה ומגורים לציר ראשי, שהיום עושה מעקף, גם לא בטיחותי וגם לשחרר עומסי תנועה.

<סאלי גליצנשטיין: היום כל מי שעובד באזור קרית עתידים יוצא מכיוון ז'בוטינסקי בני ברק.

<סאלי גליצנשטיין: המטרה היא לייצר עוד חיבור לכביש 4 מהאזור הזה, מהצד השני.

<אליצח דמבינסקי: להקל את הגודש בבני ברק.

משה גפני: לא מעניין אותי הנושא, בגלל שאני לא מתערב בשיקול שלכם.

משה גפני: מעניין אותי שבאמת ההפקעות הן הפקעות, גם מה שאמר מיקי לוי, שההפקעות הן הפקעות שלא פוגעות באנשים באופן חמור.

משה גפני: זה הנושא.

משה גפני: הפרויקטים לא מעניינים אותי, זאת אומרת מעניין אותי פרויקט פרויקט, שאני יודע מה קורה עם ההפקעה.

משה גפני: לא חשוב לי אם זה בבני ברק או בתל אביב או בגבעתיים, לא רלוונטי מבחינתי.

משה גפני: אני לא נכנס לעניין הזה.

משה גפני: החשש שלכם, שאולי אנחנו ניכנס לעניין, שפתאום נגיד: רגע, בני ברק אני לא מסכים.

משה גפני: אין לי בכלל כיוון כזה.

משה גפני: אני רוצה שתהיה עוד עין בוחנת של אנשי ציבור כאן בוועדה, כשיש הפקעה שנדע שלא נעשים דברים, שלפעמים אתם מוכרחים לעשות את זה בגלל האילוץ המקצועי, ואנחנו צריכים לשמור על הציבור שלא ייפגע.

משה גפני: הפרויקטים הם חשובים, לפי דעתי, אני לא חושב שהפרויקטים לא חשובים.

<סאלי גליצנשטיין: זה בדיוק פשוט מה שהעורך-דין אמר.

<סאלי גליצנשטיין: 90% מירידת הערך כבר נעשתה ברגע שהכריזו על התוכנית.

<סאלי גליצנשטיין: זאת אומרת, כל הפרויקטים שמוצגים כאן אלה פרויקטים שהתוכנית או כבר אושרה מזמן, ואז הם הגישו תביעות, או אמורה להיות מאושרת.

<סאלי גליצנשטיין: זאת אומרת, שנשאר לנו 10% של משא ומתן באמת מול הבעלים על ההפקעה עצמה.

<אליצח דמבינסקי: ובכל מקרה, האינטרס שלנו שתהיה כמה שפחות הפקעה, גם כדי לפגוע כמה שפחות, כמו שאתם אומרים, בפרט, וגם כי זה עולה הרבה מאוד כסף.

משה גפני: טוב.

משה גפני: כל ההפקעות האלה שעליהם מדברים עכשיו בכל הפרויקטים האלה זה פרויקטים שאתם מיד מתחילים אותם?

<סאלי גליצנשטיין: לא.

משה גפני: מתי תתחילו אותם?

<סאלי גליצנשטיין: זה בין למשל הרב-מכר, שאפשר להתחיל מחר בבוקר, אם אנחנו מסיימים את ההפקעות, לבין שלוש וארבע שנים קדימה.

<סאלי גליצנשטיין: יש פרויקטים שהם בהליכי תכנון ראשוניים.

משה גפני: טוב.

<אליצח דמבינסקי: להתחיל זה להתחיל את הבנייה.

משה גפני: אבל ההפקעות אתם עושים עכשיו.

<קריאה: לא לא לא.

<נטע בורד דקל: רק בפרויקטים שמיועדים לביצוע.

<נטע בורד דקל: גם מוצגות לכם תוכניות שהן עדיין בשלבי תכנון מוקדם.

משה גפני: בסדר, הלאה.

<אליצח דמבינסקי: כביש 200 דיברנו, רמפת חיבור אם המושבות - - -

משה גפני: הלאה, הלאה.

משה גפני: בסדר.

<נטע בורד דקל: זהו.

<נטע בורד דקל: ציר הנופש.

<אליצח דמבינסקי: רוצו, הוא אמר הלאה.

משה גפני: כל מה שאנחנו מדברים עכשיו זה "נתיבי איילון"?

<אליצח דמבינסקי: כן.

משה גפני: ומה עם נת"ע?

<יאיר זילברשטיין: עכשיו נת"ע.

<יאיר זילברשטיין: יאיר זילברשטיין מנת"ע, אציג בקצרה.

משה גפני: אתה בנת"ע היום?

<יאיר זילברשטיין: אני בנת"ע.

<יאיר זילברשטיין: עברתי.

<יאיר זילברשטיין: לנו למעשה יש שני פרויקטים גדולים, שני קווי רק"ל שמצטרפים לקו האדום שנמצא כרגע בבנייה.

<יאיר זילברשטיין: הם ייצרו ביחד רשת קווים.

<יאיר זילברשטיין: הקו הראשון הוא הקו הסגול, קו עילי של 29 ק"מ, אפשר לראות פה במפה, שעובר בערים תל אביב, גבעתיים, רמת גן, גבעת שאול, אור יהודה, יהוד, ובסוף גם מגיע למועצה אזורית דרום השרון.

משה גפני: לרכבת הקלה?

<יאיר זילברשטיין: זה הרכבת הקלה.

<יאיר זילברשטיין: עתיד לשרת 60 מיליון נוסעים בשנה.

<יאיר זילברשטיין: תחילת הביצוע שלו היא 2018, כשאנחנו צופים לסיים אותו, אם נתחיל באופן מיידי, ב-2024, שלוש שנים אחרי שיתחיל לפעול הקו האדום.

<יאיר זילברשטיין: ההפקעות אמורות להתחיל באופן מיידי.

<יאיר זילברשטיין: כמו שאמרתי, הקו הוא קו עילי.

<יאיר זילברשטיין: הוא חוצה 1,200 חלקות בתוואי, שמתוכן 650 מיועדות להפקעה חלקית.

<יאיר זילברשטיין: סך הכול 700 דונם של הפקעות.

<יאיר זילברשטיין: הקו השני זה הקו הירוק, קו הכי ארוך והכי משמעותי, שלמעשה חוצה את גוש דן לאורכה.

<יאיר זילברשטיין: הוא יתחיל מראשון לציון בדרום, דרך חולון, תל אביב, ותהיה לו גם הסתעפות להרצליה.

<יאיר זילברשטיין: רובו קו עילי.

<יאיר זילברשטיין: גם כן אמור לשרת 65 מיליון נוסעים בשנה.

<יאיר זילברשטיין: וגם הוא, תחילת הביצוע שלו ב-2018.

משה גפני: פה לא עובר בבני ברק?

משה גפני: כן עובדים שמה.

<יאיר זילברשטיין: לא, הקו האדום, הקו שאנחנו כבר מכירים, הוא עובר בבני ברק.

משה גפני: הקו הסגול?

<יאיר זילברשטיין: הקו הסגול לא.

משה גפני: כתוב פה: תל אביב, גבעתיים, רמת גן, גבעת שמואל, אור יהודה.

<יאיר זילברשטיין: כן.

משה גפני: איך הוא מתחבר מרמת גן לגבעת שמואל?

משה גפני: איפה הוא עובר?

<יאיר זילברשטיין: שוב פעם, הקו האדום, הם נפגשים, יש מפגש גם בתל אביב ובאלוף שדה.

<ענבל קנקה: באלוף שדה יש את ההגעה לגבעת שמואל.

<ענבל קנקה: ובסופו של דבר יהיה חיבור גם לבני ברק דרך ארלוזורוב.

<ענבל קנקה: מי שיגיע לתחנת ארלוזורוב - - -

משה גפני: לא, בגלל שהרעש שמה הוא גם היום.

<יאיר זילברשטיין: כן, בסופו של דבר הקווים מצטלבים, ואז תהיה רשת שלמה שתוכל להגיע איתה לכל מקום.

<יאיר זילברשטיין: אף קו לא משרת את כל האוכלוסייה.

<יאיר זילברשטיין: זהו, אלה שני הקווים שלנו.

משה גפני: טוב.

משה גפני: מיקי - - -

מיקי לוי: אני רוצה רק שאלה אחת תם.

מיקי לוי: לא יודע מה, אולי לא אהיה חבר בוועדת הכספים בעוד שנתיים-שלוש.

מיקי לוי: לא יודע.

משה גפני: מה, אתה הולך להיות שר?

מיקי לוי: לא יודע.

מיקי לוי: אתה יותר ותיק ממני, למדתי ממך, חביבי, אוניברסיטה בשנתיים האלה, כי הייתי צריך לעשות הפוך, אתה יודע, לא להתחיל שם.

מיקי לוי: אבל זה ביני לבינך.

מיקי לוי: באמת שאלת תם: יש פרויקטים לחמש שנים, שש שנים, שבע אני שומע – ארבע, לא חשוב.

מיקי לוי: למה אני צריך לאשר עכשיו?

מיקי לוי: תסבירו לי, למה אני צריך לקבל אחריות?

משה גפני: לא, אני מציע ככה: אני מציע שנאשר את זה לשנתיים.

משה גפני: בעוד שנתיים, אם יתקדם – יתקדם.

משה גפני: לא יתקדם, יבואו עוד הפעם, נאשר עוד הפעם.

משה גפני: זה מה שאני מציע.

מיקי לוי: יש לי בעיה להגיד לו לא אחרי כל כך הרבה שעות עבודה בשנתיים האחרונות.

<שגית אפיק: הפרויקטים האלה לשנתיים.

<שגית אפיק: מה שלא יתחילו בשנתיים יחזרו, גם אם זה בפרויקטים - - -

משה גפני: לא נורא.

מיקי לוי: לא כדאי לכם להגיד לא.

משה גפני: גברת, אל תגידו לא.

מיקי לוי: נרד לשנה.

משה גפני: אנחנו אתכם.

<טמיר כהן: בדיון הקודם הסכימו לשנה.

משה גפני: מי בעד אישור הפרויקטים האלה לשנתיים?

משה גפני: ירים את ידו.

<אליהו מורגנשטרן: אבל אנחנו צריכים שהאישור יהיה להפקעות לשנתיים, לא לפרויקטים ספציפיים.

מיקי לוי: לא, אתם תביאו רשימה, חמוד שלי.

<אליהו מורגנשטרן: נביא את הרשימות.

משה גפני: בסדר, תביאו את הרשימות, נאשר את זה.

<אליהו מורגנשטרן: נביא את הרשימות.

<אליהו מורגנשטרן: אבל האישור הוא עקרוני.

משה גפני: בסדר.

מיקי לוי: רגע, רגע, רגע.

משה גפני: אנחנו מאשרים את הפרויקטים האלה להפקעות וכל הדברים האלה.

משה גפני: אם מחר יש לך עוד נושא או עוד פרויקט שאתה רוצה להפקיע, תצטרך לבוא לפה.

משה גפני: אם יש לך משהו עתידי שאתה חושב שהולך להיות בשנתיים האלה, תביא אותם.

<נטע בורד דקל: לא הבנתי מה המשמעות של השנתיים.

<שגית אפיק: שתפעילי את הפרויקטים האלה בשנתיים.

<שגית אפיק: אם הפרויקטים האלה לא ייצאו לפועל בשנתיים האלה, תחזרי גם לגביהם.

<אליהו מורגנשטרן: שנייה, אני רוצה רגע, אלי מורגנשטרן מאגף תקציבים, לצורך הפרוטוקול.

משה גפני: בבקשה.

<אליהו מורגנשטרן: קודם כול, כשמדברים על פרויקטי תשתית, להגיד שנתיים זה פשוט לא רלוונטי.

<אליהו מורגנשטרן: פרויקטי תשתית נמשכים - - -

משה גפני: בישיבה הקודמת דיברנו על שנה, לא היית.

<אליהו מורגנשטרן: כן, אבל שנה לאשר לחברה לעשות הפקעות בשנה הקרובה.

<אליהו מורגנשטרן: אבל לאותם פרויקטים - - -

משה גפני: כן, אז אנחנו מציעים יותר מזה עכשיו.

<אליהו מורגנשטרן: אבל לאשר לחברה.

משה גפני: אנחנו אומרים: את כל אלה אנחנו מאשרים לשנתיים.

משה גפני: אם אין את ההפקעות האלה, אז אתם צריכים לחזור.

<אליהו מורגנשטרן: לא יסיימו הפקעות בשנתיים, זה פרויקט שלוקח שבע-שמונה שנים.

<אליהו מורגנשטרן: הבנו שמדובר על לאשר לשנתיים, לשלוש, לחברה לעשות הפקעות.

<שגיב חנין: אם אפשר לפחות לשלוש שנים.

<נטע בורד דקל: מדובר על אישור כולל לחברה לתקופה - - -

משה גפני: בסדר.

משה גפני: כן, בבקשה.

<ענבל קנקה: ענבל קנקה, אגף מקרקעין בנת"ע.

<ענבל קנקה: אני רק מבקשת לציין, אנחנו מתחילים את ההפקעות שלנו מחר בבוקר.

<ענבל קנקה: הפרויקטים האלה של הירוק והסגול כוללים אלפי חלקות, ולא נוכל לסיים את כל ההפקעות האלה בשנתיים.

<ענבל קנקה: וזה פרויקטים שלא מחכים עוד שלוש-ארבע שנים, זה עכשיו.

משה גפני: אוקיי.

<ענבל קנקה: לכן כן היינו מבקש לאפשר לנו להשלים את ההפקעות האלה במספר שנים נוספות.

משה גפני: כן, אבל אנחנו לא יכולים לקבל - - -

מיקי לוי: תראי מה אני מציע לך, כדאי לך, תאמיני לי: תבואי בעוד שנתיים, תשתי "זירו" על חשבון הוועדה ותגידי: תראו, לא סיימתי, אני מבקשת לחדש בעוד שנתיים.

משה גפני: זה ישיבה של דקה.

מיקי לוי: קבלי את העצה בחינם.

<יאיר זילברשטיין: הרב גפני, אנחנו מקבלים את זה.

<יאיר זילברשטיין: אנחנו רק מבקשים: אנחנו יודעים כמה הפקעות, אנחנו חושבים שתקופה של שלוש שנים תהיה הרבה יותר סבירה לנסות לסיים - - -

משה גפני: מר זילברשטיין, גבירותי ורבותי, אם תבואו עם פרויקטים שאישרנו עכשיו ותגידו: לא השלמנו, היו 500 הפקעות, השלמנו רק 300 ונשאר 200, אני אומר פה לפרוטוקול: זאת תהיה ישיבה של דקה.

משה גפני: נאשר אותה כמות שהיא.

משה גפני: אלא אם כן יתגלו פתאום איזה בעיות שאנחנו לא מכירים אותן.

<אליהו מורגנשטרן: אבל הבעיה היא - - -

משה גפני: מי בעד אישור הפרויקטים לשנתיים?

משה גפני: ירים את ידו, מיקי.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הפרויקטים אושרו לשנתיים.

משה גפני: תודה רבה, אנחנו עוברים לסעיף הבא.

משה גפני: אגב, מישהו מכם ישב גם עם חבר הכנסת מיקי רוזנטל?

משה גפני: סיכמתם אותו על שנתיים.

<אליהו מורגנשטרן: אבל לאשר לחברה שנתיים, לא לאשר - - - לא נותן כלום.

משה גפני: בסדר.

משה גפני: אמרתי לו שאני מקבל את זה.